Else Winther Andersen (V), 1999-10-28:
De ældre er en meget uhomogen gruppe, som det jo også er fremgået
både af socialministerens og den socialdemokratiske ordførers indlæg.
De fleste klarer sig selv godt.
De er aktive omkring deres egen situation med planlægning af deres bolig osv. med henblik på deres alderdom.
Dr.med. Henning Kirk beskriver meget godt i sin nye bog »Det grå guld«, at ældre også har ressourcer. Når det er sagt, så er Venstre også optaget af, at den svage del af de ældre, som heldigvis er langt den mindste, får den hjælp, pleje og omsorg, de har brug for.
Det er kommunerne, der har ansvaret for hele servicen
omkring plejehjemspladser, hjemmehjælp og personlige tillæg.
Det skal vi ikke styre centralt her fra Folketinget.
Det er lokalt, man bedst ved, hvad der er behov for, og vi har jo også de sidste år været med til at oprette først ældreråd, som jeg oplever fungerer godt ude i kommunerne, og nu er klagerådene kommet i gang.
Vi ser jo, at kommunerne, hvor klagerådene går kommunerne imod, også retter ind efter de afgørelser, der er truffet.
Så jeg tror, vi har fået noget, der virker lokalt, og så skal vi ikke blande os yderligere.
Venstre ønsker, at der skal være større valgfrihed for den ældre på hjemmehjælpsområdet.
Hvorfor kan de ældre ikke få lov til selv at vælge, om det er kommunen, en privat person eller et privat firma, der udfører opgaver som praktisk bistand eller personlig pleje?
Det samme gælder for øvrigt også med hensyn til hjemmesygeplejersker, men nu ligger det i et andet ministerium.
Kommunerne skulle jo også selv have lov til at være leverandør, eller et firma kunne være leverandør af varerne.
Det er jo en model, vi ved Vejle Kommune meget har ønsket at prøve af.
Venstre ønsker valgfrihed af flere årsager.
Gennem det frie valg vil de ældre selv kunne vælge den løsning, som giver den største tryghed og bedste service, og det vil give en højere kvalitet.
Det vil skabe konkurrence mellem udbyderne, som uvægerlig vil give en bedre service til gavn
for den ældre.
Det er grundlæggende en god idé at skabe åbenhed om kvalitet på landets plejehjem, særlig hvis ministeren vil sørge for at inddrage landets kommuner i arbejdet med at opstille de kvalitetskrav, som plejehjemmene skal holde sig inden for.
Naturligvis skal de ældre og deres pårørende have mulighed for at vurdere det enkelte plejehjem, både hvad angår de fysiske rammer og ikke mindst den omsorg og pleje, den ældre tilbydes.
Vedrørende ældreboliger til den tredje og fjerde alder er det et område, hvor Venstre vurderer, at der er behov for noget mere forskning og for at få samlet erfaringerne sammen.
Som det er fremgået af det forslag til vedtagelse, der er fremsat, mener Venstre, at det er en dårlig idé, at kommunerne skal til at opkræve betaling for hjemmehjælp
, da vi mener, at der er så streng en visitation i kommunerne i dag, at det ikke vil komme til at påvirke adfærden.
Hvis man er visiteret til hjemmehjælp, skal man have den, hvis man har brug for den, og alle skal have lige vilkår, uden at de skal betale en ekstra skat.
Vi har jo for øvrigt også lige hørt, at socialcheferne har sagt, at det hele vil gå op i administration, og det bliver det jo ikke bedre af.
Jeg vil godt til slut lige sige, at da vi jo har fremsat vores eget forslag til vedtagelse, kan vi ikke stemme for Dansk Folkepartis, også fordi de forskellige pinde i den grad går ind og blander sig i det lokale selvstyre, og som det er fremgået af min ordførertale, er det ikke det, Venstre går ind for.